<classify> JIJI la Dodoma limeongeza uwezo wa kujiendesha kwa kutumia mapato ya ndani kwa asilimia 25, kutoka asilimia tisa katika mwaka 201617 hadi 34 katika mwaka 201718.Hayo yamebainika kwenye kikao maalumu cha madiwani cha kupitisha Taarifa za Hesabu za Mwisho wa mwaka wa fedha unaoishia Juni 30, 2018.Akizungumza kwenye kikao hicho, Katibu wa baraza la madiwani, Godwin Kunambi amesema kuongezeka huko kunaifanya halmashauri iwe na uwezo wa kuishi bila kutumia mapato yake zaidi ya miezi mitano hadi sita.Kunambi ambaye ni Mkurugenzi wa Jiji la Dodoma, amesema kuhusu uwezo wa kulipa madeni ya ndani ya muda mfupi, umepanda kutoka asilimia 137 ya mwaka 201617 hadi asilimia 148 201718.Uwezo huo umepanda kwa asilimia 11, hivyo halmashauri ya Jiji ina uwezo wa kulipa madeni yote bila kutegemea serikali kuu na bila kuuza rasilimali zake ilizonazo,amesema.Akiwasilisha hesabu hizo, Mkuu wa Idara ya Fedha na Biashara katika Jiji la Dodoma, Alfred Mlowe alisema hadi kufikia Juni 30 mwaka huu, halmashauri hiyo ilikuwa na salio katika akaunti zake mbalimbali Sh bilioni 13.8. Mlowe alisema akaunti hizo ni zile zilizopo katika ofisi kuu, katika kata mbalimbali, shule za msingi na sekondari, vituo vya afya na zahanati.Salio hilo la mwaka 201718, limeongezeka kwa Sh bilioni 2.9 ukilinganisha na salio la Sh bilioni 11.0 la mwaka 201617, amesema.Mlowe amesema hadi kufikia Juni 30 mwaka huu, halmashauri ya Jiji la Dodoma ilikuwa inadai wadaiwa mbalimbali zikiwemo taasisi za umma na watu binafsi jumla ya Sh bilioni 8.9.Lakini pia kufikia Juni 30, mwaka huu, vifaa vilivyokuwapo katika stoo vilikuwa ni vifaa ya hospitali na dawa, mafuta na vitabu vyenye thamani ya Sh milioni 652.7,amesema.Amesema halmashauri ya jiji hilo pia ina mali za kudumu, ambapo hadi kufikia Juni 30, mwaka huu, ilikuwa na mali zenye thamani ya Sh bilioni 416.6. Mlowe alisema katika mwaka wa fedha wa 201718, kulikuwa na ununuzi na matengenezo wa mali za kudumu zenye thamani ya Sh bilioni 4.3.Hata hivyo, katika mwaka wa fedha 201718, halmashauri ilihamisha miundombinu ya barabara kwenda Wakala wa Barabara za Vijijini na Mijini Tarura na baadhi ya majengo ya ilikuwa Mamlaka ya Ustawishaji Makao Makuu CDA kwenda kwa Wakala wa Barabara Tanzania TBA, vyote vikiwa na thamani ya Sh bilioni 40.9.Mlowe alisema hali hiyo ilisababisha thamani ya mali za kudumu kushuka kwa kiasi kikubwa ukilinganisha na mwaka 201617 ambapo ilikuwa na mali zenye thamani ya Sh bilioni 483.0.Halmashauri ya jiji hilo inadaiwa Sh bilioni 13.6 na watu mbalimbali wakiwemo watoa huduma, bodi ya mikopo, wakandarasi mikopo ya vijana na madeni yaliyokuwa ya CDA. Halmashauri hiyo pia inadaiwa na watumishi mbalimbali, hadi kufikia Juni 30 mwaka huu, watumishi hao kwa ujumla wao wanadai stahiki mbalimbali zenye thamani ya Sh bilioni 1.5.Akizungumza hadhi ya Jiji la Dodoma, Meya wa jiji hilo Profesa Davis Mwamfupe amesema jiji hilo sasa limekuwa rasmi baada ya ramani kujulikana kwamba Dodoma nzima ni makao makuu na sasa madiwani wamepitisha nembo ya kutambulisha jiji hilo.Profesa Mwamfupe amesema, jina la jiji litajulikana kama City Council of Dodoma CCD na linaanza na city badala ya jina ili kutofautisha na jina la jiji la Dar es Salaam ambalo ni Dar es Salaam City Council DCC limeanza na jina la mji.  <topic>: KITAIFA 